作者:王建
標題:和元郎中從八月十二至十五夜玩月五首
內容:半秋初入中旬夜，已向階前守月明。從未圓時看卻好，一分分見傍輪生。亂雲遮卻臺東月，不許教依次第看。莫為詩家先見鏡，被他籠與作艱難。今夜月明勝昨夜，新添桂樹近東枝。立多地濕舁床坐，看過牆西寸寸遲。月似圓來色漸凝，玉盆盛水欲侵稜。夜深盡放家人睡，直到天明不炷燈。合望月時常望月，分明不得似今年。仰頭五夜風中立，從未圓時直到圓。